CELEX: 32016D0708
Language: mt
Date: 2016-05-11 00:00:00
Title: Deċiżjoni ta' Implimentazzjoni tal-Kummissjoni (UE) 2016/708 tal-11 ta' Mejju 2016 dwar il-konformità tal-“Austrian Agricultural Certification Scheme” mal-kundizzjonijiet stabbiliti fid-Direttivi 98/70/KE u 2009/28/KE tal-Parlament Ewropew u tal-Kunsill

12.5.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 122/60
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/708
   tal-11 ta' Mejju 2016
   dwar il-konformità tal-“Austrian Agricultural Certification Scheme” mal-kundizzjonijiet stabbiliti fid-Direttivi 98/70/KE u 2009/28/KE tal-Parlament Ewropew u tal-Kunsill
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 98/70/KE tal-Parlament Ewropew u tal-Kunsill tat-13 ta' Ottubru 1998 dwar il-kwalità tal-karburanti tal-petrol u tad-diżil u li temenda d-Direttiva tal-Kunsill 93/12/KEE (1), u b'mod partikolari l-Artikolu 7c(6) tagħha,
   Wara li kkunsidrat id-Direttiva 2009/28/KE tal-Parlament Ewropew u tal-Kunsill tat-23 ta' April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (2), u b'mod partikolari l-Artikolu 18(6) tagħha,
   Billi:
   
               (1)
            
            
               Id-Direttivi 98/70/KE u 2009/28/KE fost l-oħrajn jistabbilixxu l-kriterji ta' sostenibbiltà għall-bijokarburanti u għall-bijolikwidi. Id-dispożizzjonijiet tal-Artikoli 7b, 7c u tal-Anness IV tad-Direttiva 98/70/KE huma simili għad-dispożizzjonijiet tal-Artikoli 17, 18 u tal-Anness V tad-Direttiva 2009/28/KE.
            
         
               (2)
            
            
               Meta l-bijokarburanti u l-bijolikwidi jkunu jridu jitqiesu għall-finijiet imsemmija fl-Artikolu 7a tad-Direttiva 98/70/KE u fl-Artikolu 17(1)(a), (b) u (c) tad-Direttiva 2009/28/KE, l-Istati Membri għandhom jeżiġu li l-operaturi ekonomiċi juru l-konformità tal-bijokarburanti u tal-bijolikwidi mal-kriterji ta' sostenibbiltà stabbiliti rispettivament bl-Artikolu 7b(2) sa (5) tad-Direttiva 98/70/KE u bl-Artikolu 17(2) sa (5) tad-Direttiva 2009/28/KE. Għal dan il-għan, l-operaturi ekonomiċi jistgħu jipprovdu provi jew dejta miksubin, fost l-oħrajn, skont skema volontarja nazzjonali jew internazzjonali, jew skont skema nazzjonali.
            
         
               (3)
            
            
               Stat Membru jista' jinnotifika l-iskema nazzjonali tiegħu lill-Kummissjoni. Meta l-Kummissjoni tiddeċiedi li din l-iskema nazzjonali notifikata tkun tikkonforma mal-kundizzjonijiet stipulati fid-Direttivi 98/70/KE u 2009/28/KE, l-iskemi stabbiliti skont l-Artikolu 7c tad-Direttiva 98/70/KE u l-Artikolu 18 tad-Direttiva 2009/28/KE ma għandhomx jirrifjutaw ir-rikonoxximent reċiproku mal-iskema ta' dak l-Istat Membru fejn tidħol il-verifika tal-konformità mal-kriterji ta' sostenibbiltà stabbiliti bl-Artikolu 7b(2) sa (5) tad-Direttiva 98/70/KE u bl-Artikolu 17(2) sa (5) tad-Direttiva 2009/28/KE.
            
         
               (4)
            
            
               Fid-29 ta' Settembru 2015, l-Awstrija nnotifikat l-iskema nazzjonali tagħha (l- “Austrian Agricultural Certification Scheme”) lill-Kummissjoni. L-iskema tkopri l-materja prima agrikola u ż-żjut veġetali u tapplika sal-ipproċessar inizjali ta' din il-materja prima. Il-Kummissjoni vvalutat il-konformità tal-“Austrian Agricultural Certification Scheme” mal-kundizzjonijiet stipulati fid-Direttiva 98/70/KE u fid-Direttiva 2009/28/KE.
            
         
               (5)
            
            
               Il-miżuri previsti f'dan ir-Regolament huma konformi mal-opinjoni tal-Kumitat dwar is-Sostenibbiltà tal-Bijokarburanti u tal-Bijolikwidi stabbilit bl-Artikolu 25(2) tad-Direttiva 2009/28/KE,
            
         ADOTTAT DIN ID-DEĊIŻJONI:
   Artikolu 1
   L-“Austrian Agricultural Certification Scheme” tikkonforma mal-kundizzjonijiet stabbiliti fid-Direttivi 98/70/KE u 2009/28/KE.
   Artikolu 2
   Din id-Deċiżjoni tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Brussell, il-11 ta' Mejju 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 350, 28.12.1998, p. 58.
   
      (2)  ĠU L 140, 5.6.2009, p. 16.